Voorkom versorgeruitbranding - WelstandWelstand
Tuis / Advies / Voorkom versorgeruitbranding
Versorg jy jou geliefde wat terminaal siek is, 'n verswakte bejaarde ouer, of dalk 'n baie siek of gestremde kind tuis? Het jy geweet dat om oor 'n lang tydperk iemand na aan jou te versorg tot uitbranding kan lei? Versorgeruitbranding is 'n toestand van emosionele, verstandelike en fisieke uitputting weens die spanning wat veroorsaak word wanneer jy 'n geliefde voltyds ondersteun en versorg.
Die volgende waarskuwingstekens kan moontlik daarop kan dui dat jy op die punt van uitbranding is:
Gebrek aan genot en belangstelling in die dinge en aktiwiteite wat jy vroeër geniet het.
Vriende en familie is bekommerd oor jou welstand.
Verhoudingsprobleme met jou huweliksmaat, kinders, familie en vriende.
Geïrriteerdheid, woede en wrewel teenoor die versorgde, asook teenoor ander persone wat jy voel jou met die versorging behoort te help.
Intense en aanhoudende gevoelens van hartseer, kommer en vrees.
Konsentrasieprobleme, slaaploosheid en chroniese moegheid, selfs al het jy pas wakker geword of bietjie ontspan het.
Drastiese gewigsverlies of -toename.
Gesondheidsprobleme en vatbaarheid vir kwale soos verkoue of griep.
Gebruik medikasie of alkohol om jou te help om jou pynlike emosies te hanteer, of te onderdruk.
Vermy kontak met ander mense.
Daag laat op vir afsprake of vertrek vroeg.
Verwaarlosing en nienakoming van verantwoordelikhede en verpligtinge.
Misken jou eie behoeftes omdat jy óf te moeg is óf net nie meer omgee nie.
Voel hulpeloos en hooploos.
Jou lewe wentel om die versorging van die persoon wat jy versorg, maar dit bied jou geen bevrediging nie.
Jy sukkel om te ontspan, selfs wanneer daar iemand is wat jou help.
Geïrriteerdheid met mense wat jou nie help met die versorging nie (familie of selfs mense wat nie eens by die sieke betrokke is nie).
Gevolge van versorgeruitbranding
Die versorging kan so oorweldigend en stresvol raak dat dit jou fisieke en geestesgesondheid asook jou interpersoonlike verhoudings benadeel. Dit kan jou vermoë om die persoon te versorg asook jou omgee vir hierdie persoon nadelig beïnvloed. Daarom is dit noodsaaklik dat jy die nodige fisieke en emosionele ondersteuning kry om te voorkom dat jy self en die versorgde daaronder ly.
Só beveg/voorkom jy uitbranding
Maak 'n lysie van minstens tien dinge waarvoor jou dankbaar is en lees dit gereeld, pf vul dit aan.
Begin jou dag met iets positiefs soos Bybelstudie en versorg eers jouself voordat jy na die versorgde begin omsien.
Aanvaar wat jy nie kan verander nie en fokus op dit wat jy kan beheer.
Neem gereeld 'n blaaskans en doen minstens een maal per dag iets wat jy geniet. Pamperlang jouself op enige manier wat jou gemoed sal lig.
Fokus op die positiewe – die versorging het jou dalk nader aan jou geliefde en ander gesinslede gebring. Jy kan dalk nie jou geliefde gesond maak nie, maar jy kan hom/haar veilig, gemaklik en geliefd laat voel.
Voel jy ongewaardeerd, moontlik omdat die versorgde nie meer in staat is om dankbaarheid te toon nie?
– Probeer onthou hoe hy/sy altyd waardering getoon het vir dit wat jy doen.
– Maak 'n lys van hoe jy dink jy 'n verskil maak in die lewe van jou geliefde en lees dit weer wanneer jy mismoedig voel.
– Gesels met 'n familielid of vriend wat sal luister en erkenning gee aan dit wat jy doen.
Kry hulp: Jy kan nie vir dae en weke aaneen sonder hulp en ondersteuning die pasiënt versorg nie. Vriende en familie sal nie noodwendig weet dat jy hulp nodig het nie, maar sal met graagte help wanneer jy vra. Laat hulle toe om te help met kosmaak of inkopies doen, of selfs net vir 'n rukkie by die versorgde kuier/waak terwyl jy ontspan, 'n kuiertjie met 'n hartsvriendin inpas, of ander noodsaaklike take verrig. Of vra 'n vrywilliger om op 'n gereelde grondslag, of op versoek, hulp te verleen. Wanneer iemand wel self hulp aanbied, aanvaar dit met grasie.
Behou kontak met vriende en familie wat werklik omgee en sal verstaan dat jy nou minder tyd vir hulle het. Nooi hulle om tuis te kom tee drink – dit lei jou aandag bietjie af van die pasiënt terwyl jy steeds naby genoeg is wanneer hy/sy jou nodig het. Indien die versorgde goed genoeg voel om in die geselskap te deel, kan so 'n besoek ook vir hom/haar die wêreld beteken.
Lag, al lyk die situasie ook hoe mistroostig. Lees 'n humoristiese boek, kyk 'n komedie, of sien die humor in alledaagse situasies raak.
Sien om na jou eie welstand deur gereeld te oefen, gesond te eet, genoeg te slaap en gereeld vir jou mediese ondersoeke te gaan.
Skakel in by 'n versorgersteungroep.
Onthou, hierdie is 'n eenmaal in 'n leeftyd-geleentheid. Koester die voorreg, sodat jy eendag wanneer die verlange jou wil oorweldig, met mooi herinneringe na jou geliefde en na hierdie moeilike tydperk kan terugkyk.
Caring.com.https://www.caring.com/articles/caregiver-burnout?fbclid=IwAR06ql3QKCgIz2hnGVsH_jhv7Tr3v9CFMkCl4-WKGbpwBujngzKvgfhWoms